Долбоор

Кыргыз Республикасынын Билим берүү жана илим министрлигинин 2019-жылдын “\_\_\_\_”\_\_\_\_\_\_\_\_\_\_\_\_ №\_\_\_\_\_\_ буйругу менен

БЕКИТИЛДИ

**Математика, физика, биология, химия жана информатика боюнча**

**Эл аралык олимпиадаларга катышуу үчүн**

**Кыргыз Республикасынын командаларын түзүү жана даярдоо жөнүндө**

**УБАКТЫЛУУ ЖОБО**

**1.Жалпы жоболор**

Бул Убактылуу жобо (мындан ары - Жобо) математика, физика, биология, химия жана информатика боюнча Эл аралык олимпиадаларга катышуу үчүн Кыргыз Республикасынын командаларын түзүүнүн жана даярдоонун максаттарын жана милдеттерин, тандоо турун (мындан ары - Тандоо) уюштуруу жана өткөрүү боюнча тартипти жана Эл аралык олимпиадаларга катышуу үчүн талапкерлерди аныктоону, анын уюштуруучулук жана методикалык камсыздалышын аныктайт.

**2. Негизги максаттар:**

- физика, математика, биология, химия жана информатика боюнча Эл аралык олимпиадаларга катышуу үчүн талапкерлерди тандоо жана даярдоо.

**3. Милдеттер:**

- өзгөчө зээндүү окуучуларды аныктоо жана жөндөмдөрүн өнүктүрүү;

- окуучулардын табигый-математикалык циклдеги предметтерди терең өздөштүрүү боюнча окууга умтулуусунун жана кызыгуусунун деңгээлин жогорулатуу;

- окуучуларда критикалык талдоо көндүмдөрүнүн, жеке мүмкүнчүлүктөрүн баалоо жөндөмдөрүнүн өнүгүүсүнө жана жеке билиминин келечектеги жолун аныктоого көмөктөшүү;

- Эл аралык олимпиадалардын жеңүүчүлөрүн даярдоочу жогорку квалификациялуу, чыгармачыл окутуучуларды аныктоо жана шыктандыруу.

**4. Командаларды түзүүнүн жана даярдоонун тартиби**

4.1. Эл аралык олимпиадаларга катышуу үчүн Кыргыз Республикасынын командаларын түзүү жана даярдоо жыл сайын Кыргыз Республикасынын Билим берүү жана илим министрлиги (мындан ары - Министрлик) тарабынан илимий-педагогикалык институттар, билим берүүчү уюмдар, анын территориалдык органдары жана жалпы билим берүүчү уюмдар менен биргеликте өткөрүлөт, ошондой эле ал Эл аралык олимпиадалардын талабы боюнча олимпиадалык тапшырмаларды иштеп чыгуу, олимпиаданы өткөрүү жана Эл аралык олимпиадаларга окуучуларды даярдоо боюнча тажрыйбага ээ болгон Көз карандысыз уюмдарды (мындар ары – Көз карандысыз уюм) тарта алат.

4.2. Эл аралык олимпиадаларга катышуу үчүн Кыргыз Республикасынын командаларын түзүү жана даярдоо боюнча координацияны Министрлик ишке ашырат.

Эл аралык олимпиадаларга катышуу үчүн Кыргыз Республикасынын командаларын түзүү жана даярдоо боюнча жалпы методикалык жетекчиликти Тандоо боюнча методикалык комиссия (мындан ары – методикалык комиссия) жүргүзөт, Көз карандысыз уюмдарды тартууга жол берилет.

4.3. Тандоонун бардык этаптарын өткөрүүдөгү материалдык-техникалык камсыздоо жана финансылык-экономикалык колдоо көрсөтүү уюштуруучулар тарабынан жүргүзүлөт, Көз карандысыз уюмдарды, донорлорду, демөөчүлөрдү тартууга жол берилет.

4.4. Тандоо үчүн тапшырмалар жыл сайын жаңылануучу Syllabusту эске алуу менен Эл аралык олимпиадалардын талаптарына ылайык иштелип чыгат.

4.5. Тапшырмалардын жана суроолордун варианттарын түзүү боюнча негизги принциптер:

- суроолор жана тапшырмалар (информатикадан тышкары) критикалык талдоо, баалоо, аргументтөө жана чыгармачылык ой жүгүртүү көндүмдөрүн текшерүүгө, билимдерди жана тажрыйбаны актуалдаштырууга багытталышы керек;

- суроо-жооптордун кеңири диапазонуна, бир нече гипотезаларды түзүүгө, түрдүү далилдерди келтирүүгө жана окуучулардын чыгармачылык мамилесин көрсөтүүчү башка мүмкүнчүлүктөргө жол бериши керек, ал өз кезегинде Эл аралык олимпиадаларга катышуучу талапкерлердин жоопторун баалоодо дифференциалдуу мамиле кылууга мүмкүндүк берет.

**5. Тандоону жүргүзүүнү уюштуруу**

5.1. Тандоо жыл сайын 4 этапта өткөрүлөт.

I этап - декабрь. Онлайн режимде.

II этап - январь. Онлайн режимде.

III этап - февраль. Офлайн режимде.

IV этап - март. Республикалык олимпиадага катышуу учурунда.

V этап - март (апрель). Офлайн режимде.

Химия, биология, математика, информатика жана физика боюнча тандап алуу 3 тур менен өтөт (V этап) – 3 күндүн ичинде теориялык жана практикалык.

5.2. Катышуучулар Тандоонун башталышына чейин 15 жумушчу күнгө чейинки мөөнөттө I этапта катышуу үчүн тийиштүү документтерди тиркөө менен сайттан катоодон өтүшөт. Тандоонун I этабында катышууну өтүнгөн окуучунун ата-энеси (мыйзамдуу өкүлү) электрондук түрдө бул Жобо менен таанышкандыгын тастыктайт, ошондой эле уюштуруучуларга электрондук түрдө өзүнүн жашы жете элек баласынын жеке маалыматын чогултууга, сактоого, колдонууга жана мүмкүн болуучу жарыялоого макулдугун берет.

5.3. Тандоонун III жана V этаптарын өткөрүүчү жерлерде физика, химия жана биология боюнча теориялык жана практикалык турларды өткөрүү үчүн атайын жайлар (кабинеттер, лабораториялар) бөлүнүп берилет.

5.4. Тандоону өткөрүүнүн датасы, убактысы жана жери Министрликтин буйругу менен аныкталат жана Тандоонун тийиштүү этабы башталганга чейин 15 календарлык күн мурда катышуучуларга маалымдалат.

5.5. Тандоо мамлекеттик жана расмий тилдерде жүргүзүлөт.

5.6. Тандоонун катышуучуларынын жеке натыйжалары катышуучулардын ажырымдоо тизмесин билдирген, алар топтогон баллдардын төмөндөшү боюнча жайгашкан (мындан ары - рейтинг) натыйжалардын рейтингдик таблицасына киргизилет. Баллдардын бирдей санын топтогон катышуучулар алфавиттик тартипте жайгаштырылат.

5.7. Тандоого катышуу үчүн акы алууга жол берилбейт.

5.8. Тандоонун III жана V этаптарын өткөрүү учурунда ар бир катышуучуга ар бир предмет боюнча өзүнчө жабдылган жумушчу орун берилет. Бардык жумушчу орундар катышуучуларга бирдей шарттарды камсыздашы керек, Тандоо жүргүзүү учурунда колдонуудагы санитардык-техникалык эрежелерге жана ченемдерге ылайык келиши зарыл.

5.9. Тандоонун III жана V этаптарын өткөрүүчү жерде уюштуруу комитетинин, Көз карандысыз уюмдардын, калыстар тобунун, көз карандысыз эксперттердин өкүлдөрү, ошондой эле байкоочулар болушу керек.

**6. Тандоонун катышуучулары**

6.1. Тандоого катыша алат:

- I этапта - классына жана менчиктик формасына карабастан, жалпы билим берүүчү уюмдарынын бардык каалаган окуучулары.

- II этапта - I этапта жалпы рейтинг боюнча эң жогорку балл алгандар (буга чейинки этаптын катышуучуларынын жалпы санынан 50%);

- III этапта - II этапта жалпы рейтинг боюнча эң жогорку балл алгандар (буга чейинки этаптын катышуучуларынын жалпы санынан 100дөн ашпаган адам);

- IV этапта (Республикалык олимпиада) – III этапта жалпы рейтинг боюнча эң жогорку балл алгандар (жеке зачетто 20дан ашпаган адам).

*Тандоонун III этабында жалпы рейтинг боюнча эң жогорку балл алган катышуучулар учурдагы жылдын Окуучулардын республикалык олимпиадасынын IV этабында* ***жеке зачетто*** *саны 20дан ашпаган адам катышат;*

- буга чейинки жылдын Эл аралык олимпиадаларынын медалисттери (IMO, IBO, IOI, IPHO, ICHO) Тандоонун V этабына Тандоонун буга чейинки 3 этаптарынан жана учурдагы жылдын Республикалык олимпиадасынан өтпөстөн катыша алышат.

- V этапта – учурдагы жылдын Республикалык олимпиадасынын IV этабында жалпы рейтинг боюнча эң жогорку балл алгандар, 40тан ашпаган адам жана буга чейинки жылдын Эл аралык олимпиадаларынын (IMO, IBO, IOI, IPHO, ICHO) медалисттери.

Катышуучулар Тандоого бир же андан көп предмет боюнча катыша алышат.

6.2. III (IV Республикалык олимпиада) жана V этаптарда окуучулар Тандоодон өтүү мүмкүнчүлүгүн кийинки документтерди тапшырууда алышат: инсандыгын тастыктаган документ (жалпы билим берүүчү уюмдун администрациясы тарабынан тастыкталган фотосүрөтү бар, маалымкатты тиркөө менен паспорт же туулгандыгы тууралуу күбөлүк), өткөн жылдын Эл аралык олимпиадаларынын (IMO, IBO, IOI, IPHO, ICHO) дипломунун көчүрмөсү.

6.3. Катышууну билдирген/катышууга уруксат алган жана Тандоого келбеген катышуучулар башка адамдар тарабынан алмаштырылбайт.

6.4. Тандоонун III жана V этаптарын өткөрүү учурунда катышуучулар милдеттүү:

- бул Жобону жана ар бир предмет боюнча Тандоону өткөрүү боюнча уюштуруу комитети тарабынан бекитилген талаптарды сактоого;

- сүйлөбөгөнгө, суроолорду бербегенге (биринчи 30 мүнөт убактысынан тышкаркы мезгилде), кандайдыр бир жазып алуулар, буюмдар менен алмашпоого, отурган жеринен турбоого жана уруксаты жок чыгууга;

- тапшырмаларды аткарып жатып, катышуучулар чыгарылыштардын жазууларын черновиктерге, андан кийин негизги ишинде жаза алышат. Жумуш аткарылгандан кийин катышуучулар черновиктерин да тапшырышат, бирок негизги ишиндеги жазуулар гана текшерилет.

- 30 мүнөткө чейин кечигип келген катышуучулар себебине карабастан, Тандоого катышуу жана тапшырмаларды аткарууга бөлүнгөн убакыттын ичинде иш алып баруу мүмкүнчүлүгүн алышат. 30 мүнөттөн ашуун кечигип келгендер себебине карабастан, Тандоого катыша алышпайт.

**7. Тандоонун жумушчу органдары**

**7**.1. Бардык этаптарда Тандоону өткөрүүнүн жумушчу органдары болуп уюштуруу комитети, методикалык жана апелляциялык комиссиялар, калыстар тобу, Көз карандысыз уюмдар саналат.

7.2. Уюштуруу комитетинин жана методикалык комиссиянын курамы Министрликтин буйругу менен бекитилет.

7.3. I, II, III жана V этаптардын предметтер боюнча калыстар тобунун курамы жана апелляциялык комиссиянын курамы Тандоонун башталышына чейин Министрликтин буйругу менен бекитилет.

7.4. Тандоонун бардык этаптарындагы уюштуруу комитетинин, методикалык жана апелляциялык комиссиялардын, Көз карандысыз уюмдардын жана калыстар тобунун ишмердүүлүгүнүн негизги принциптерине компетенттүүлүк, объективдүүлүк, ачык-айкындуулук, кесипкөй этиканын ченемдерин сактоо кирет.

7.5. Уюштуруу комитетинин өкүлдөрү, методикалык жана апелляциялык комиссиялардын мүчөлөрү, ошондой эле калыстар тобу тапшырмалардын купуялуулугун сактоого жана Тандоону жүргүзүү принциптерине каршы келген башка бузууларды болтурбоо үчүн жеке жоопкерчиликти алышат.

**8. Уюштуруу комитети**

8.1. Тандоонун I, II, III, IV жана V этаптарын уюштуруу үчүн уюштуруу комитети түзүлөт. Тандоонун уюштуруу комитетинин курамына Министрликтин, жергиликтүү өз алдынча башкаруу органдарынын, билим берүүнү мамлекеттик башкаруунун аймактык органдарынын, коомдук уюмдардын, жогорку окуу жайлардын, Көз карандысыз уюмдардын өкүлдөрү, буга чейинки жылдардагы Эл аралык олимпиадалардын катышуучулары кире алат.

Уюштуруу комитетинин түзүмү: төрага, орун басар, катчы жана уюштуруу комитетинин мүчөлөрү.

8.2. Уюштуруу комитетинин курамы Министрлик тарабынан түзүлөт жана бекитилет.

8.3. I, II жана III этаптарынын уюштуруу комитетинин функциялары:

- жергиликтүү өз алдынча башкаруу органынын, жалпы билим берүүчү уюмдардын жетекчилигине, окуучуларга жана алардын ата-энесине (мыйзамдуу өкүлдөрүнө) Тандоонун тийиштүү этаптарын өткөрүүнүн мөөнөттөрү жана өткөрүү жерлери жөнүндө, ошондой эле бул Жобо жана Тандоону уюштуруу жана өткөрүү этаптары боюнча бекитилген талаптар жөнүндө алдын ала маалымат берет;

- Тандоонун тийиштүү этабын даярдоо жана өткөрүү боюнча иш-чаралар планынын аткарылышын камсыздайт;

- бул Жобого ылайык ар бир предмет боюнча бекитилген талаптарга ылайык Тандоо этабын өткөрүү боюнча уюштуруучулук-технологиялык ишмердүүлүктү жүргүзөт;

- Республикалык уюштуруу комитети белгилеген формага ылайык Тандоого катышкандардын тизмесин берет;

- жергиликтүү өз алдынча башкаруу органдары, билим берүүнү мамлекеттик башкаруунун аймактык органдары, коомдук жана жалпы билим берүүчү уюмдары, Көз карандысыз уюмдары менен биргеликте Тандоонун III этабын өткөрүүдө катышуучулардын жашаган жерин жана тамактануусун камсыздайт;

- Тандоо этабын өткөрүү учурунда катышуучулардын өмүрүнө жана ден соолугуна жоопкерчилик алат;

- Тандоону даярдоо жана өткөрүү мезгилинде окуу материалдарынын купуялуулугун, аны өткөрүүнүн ачык-айкындуулугун камсыздоо боюнча ишти координациялайт;

- Тандоону даярдоодо жана өткөрүүдө түздөн-түз жетекчилик кылат;

- Тандоону жакшыртуу боюнча сунуштарды берет;

- ММКга, Интернет-сайтка Тандоо жөнүндө презентацияларды жана басылмаларды даярдайт, ошондой эле илимий-педагогикалык коомчулуктун арасында маалыматты жайылтат.

8.3. Республикалык уюштуруу комитетинин функциялары:

- Тандоонун тийиштүү этабын даярдоо жана өткөрүү боюнча иш-чаралар планын иштеп чыгат жана бекитет, ошондой эле алардын аткарылышын камсыздайт;

- бул Жобого ылайык, ар бир предмет боюнча бекитилген талаптарга ылайык Тандоо этабын өткөрүүнүн уюштуруучулук-технологиялык ишмердүүлүгүн жүргүзөт;

- предметтер боюнча калыстар тобунун отчетун угат, Тандоонун жыйынтыгын чыгарат;

- жергиликтүү өз алдынча башкаруу органдары, билим берүүнү мамлекеттик башкаруунун аймактык органдары, коомдук жана жалпы билим берүүчү уюмдар, Көз карандысыз уюмдар менен биргеликте Тандоонун V этабын өткөрүүдө катышуучулардын жашаган жерин жана тамактануусун камсыздайт;

- Олимпиаданы өткөрүү учурунда катышуучулардын өмүрүнө жана ден соолугуна жоопкерчилик алышат;

- жергиликтүү өз алдынча башкаруу органдын, жалпы билим берүүчү уюмдардын жетекчилигине, окуучуларга жана алардын ата-энесине (мыйзамдуу өкүлдөрүнө) Тандоонун тийиштүү этаптарын өткөрүүнүн мөөнөттөрү жана өткөрүү жерлери жөнүндө, ошондой эле бул Жобо жана Тандоону уюштуруу жана өткөрүү этаптары боюнча бекитилген талаптар жөнүндө алдын ала маалымат берет;

- бул Жобого ылайык методикалык жана апелляциялык комиссиялардын, Тандоо жюрисинин курамдарын түзөт;

- Тандоону даярдоо жана өткөрүү мезгилинде окуу материалдарынын иштелип чыгышын жана купуялуулугун, аны өткөрүүнүн ачык-айкындуулугун камсыздоо боюнча ишти координациялайт;

- Тандоонун бардык этаптарын даярдоого жана өткөрүүгө түздөн-түз жетекчилик кылат;

- V этап аягына чыккандан кийин катышуучуга же жетекчисине аткарылган иштин көчүрмөлөрүн берет;

- Тандоону жакшыртуу боюнча сунуштарды берет;

- ММКга, Интернет-сайтка Тандоо жөнүндө презентацияларды жана басылмаларды даярдайт, ошондой эле илимий-педагогикалык коомчулуктун арасында маалыматты жайылтат.

**9. Методикалык комиссия**

9.1. Ар бир предмет боюнча Тандоонун бардык этаптарынын методикалык комиссиясы Министрликтин буйругу менен түзүлөт жана бекитилет.

Методикалык комиссиянын курамына жогорку окуу жайлардын окутуучулары, илимий-педагогикалык институттардын кызматкерлери, Эл аралык олимпиадалардын талабы боюнча олимпиадалык тапшырмаларды иштеп чыгуу, олимпиадаларды өткөрүү жана Эл аралык олимпиадаларга окуучуларды даярдоо тажрыйбасына ээ болгон мугалимдер, билим берүүнү башкаруу органдарынын өкүлдөрү жана мурдагы жылдардын Эл аралык олимпиадаларынын катышуучулары киргизилет.

9.2. Предметтер боюнча методикалык комиссиялар төмөнкү функцияларды аткарышат:

- теориялык тексттерди (I, II этаптар), теориялык жана практикалык (III жана V этап) тапшырмаларды Тандоо үчүн Эл аралык олимпиадалардын талабынын негизинде бирдей мазмунда кыргыз жана орус тилдеринде иштеп чыгышат;

- Онлайн-режиминдеги Сынамак тур үчүн теориялык тапшырмалардын тексттерин Тандоо үчүн Эл аралык олимпиадалардын талабынын негизинде бирдей мазмунда кыргыз жана орус тилдеринде иштеп чыгышат;

- Тандоого даярдоо үчүн видео сабактарды өткөрөт;

- тапшырмаларды сайтка жайгаштырат;

- тапшырмаларды аткаруу үчүн керектүү материалдык-техникалык камсыздоонун сыпаттамасын, калыстар тобунун мүчөлөрү үчүн нускамаларды, критерийлерди жана тапшырмаларды баалоонун методикаларын түзөт;

- Тандоонун катышуучулары үчүн тапшырмалардын чыгарылышын даярдайт жана аларды жазуу этабы аягына чыккандан кийин тааныштыруу үчүн берет;

- тапшырмаларды нускалайт жана Тандоонун IV этабын өткөрүүчү жерлерге жеткирет;

- жазуу туру аяктагандан кийин катышуучуларга Тандоонун предметтери боюнча тапшырмалардын чыгарылышын таанышуу үчүн берет;

- ар бир этапта Тандоонун баалоочу куралы боюнча калыстар тобунун мүчөлөрүн кеңеш берет;

- II (онлайн-режимде уюштуруу комитетинин кайрылуусунун негизинде) III жана V этаптардагы калыстар тобунун ишине катышат;

- II (онлайн-режимде уюштуруу комитетинин кайрылуусунун негизинде) III жана V этаптардагы апелляцияларга катышат;

- Министрлик белгилеген мөөнөткө чейин уюштуруу комитетине ар бир предмет боюнча Тандоонун бардык этаптарына карата уюштуруу жана өткөрүү талаптарын иштеп чыгат, бекитет жана жиберет, ага тапшырмаларды аткаруу үчүн керектүү материалдык-техникалык камсыздоонун сыпаттамасы кирет, ошондой эле аларды сайтка жайгаштырат;

- ар бир предмет боюнча тапшырмаларды түзүүдө жана сактоодо купуялуулукту камсыздайт;

- тапшырмалардын купуялуулугуна Кыргыз Республикасынын мыйзамдарында белгиленген жоопкерчиликке тартылат;

- уюштуруу комитетине Тандоонун жыйынтыктары боюнча аналитикалык отчетту берет;

- предметтер боюнча Тандоону өткөрүү тажрыйбасын жалпылашат;

- окуу жылынын ичинде предметтер боюнча Тандоонун тапшырмалар банкын сайтта түзөт жана толуктайт;

- Тандоого жана Эл аралык олимпиадага катышуу үчүн окуучуларды даярдоо ишин жүргүзөт;

- Тандоонун катышуучулары менен машыгуучу сабактарды жана орто аралык таймаштарды өткөрөт.

**10. Калыстар тобу**

10.1. Ар бир предмет боюнча Тандоонун бардык этаптары үчүн калыстар тобунун курамы Министрлик тарабынан бекитилет.

Калыстар тобунун курамына жогорку окуу жайлардын окутуучулары, усулчулар, мугалимдер, билим берүүнү башкаруу органдарынын, илимий-изилдөө институттарынын өкүлдөрү, предметтик методикалык комиссиялардын өкүлдөрү, мурдагы жылдардын Эл аралык олимпиадаларынын катышуучулары, Көз карандысыз уюмдардын кызматкерлери кирет.

Калыстар тобунун курамы: төрага, орун басар, катчы жана калыстар тобунун мүчөлөрү (ар бир предмет боюнча үчтөн кем эмес адам).

10.2. Калыстар тобунун мүчөлөрү ар бир тапшырма үчүн баллдардын санын көрсөтүшөт жана аларды протоколдогу жеке кол тамгасы жана аты-жөнү менен тастыкташат.

10.3. Калыстар тобунун ар бир мүчөсү катышуучунун ишин толугу менен текшерүүгө укугу жок. Төрага калыстар тобунун ар бир мүчөсү иштин кайсы бөлүгүн текшерүүгө тийиш экенин бөлүштүрөт.

10.4. Катышуучунун иши үчүн жыйынтыктоочу балл, калыстар тобунун мүчөлөрү койгон ар бир тапшырма боюнча баллдардын суммасы менен аныкталат. Талаш-тартыштар болгон учурда акыркы чечим калыстар тобунун мүчөлөрү тарабынан добуш берүү жолу аркылуу кабыл алынат. Добуштардын саны бирдей болгондо, акыркы чечимди калыстар тобунун төрагасы кабыл алат.

10.5. Катышуучулардын жыйынтыктоочу баллдары калыстар тобунун протоколуна киргизилет, ага калыстар тобунун төрагасы, мүчөлөрү жана катчы кол коёт.

10.6. Тандоонун бардык этаптарынын жюриси:

- аткарылган тапшырмаларды бекитилген критерийлерге жана баалоонун методикаларына ылайык, катышуучулардын жазуу түрүндөгү иштерин, оозеки жана практикалык турлардын натыйжаларын текшерет жана баалайт;

- жыйынтыктоочу протоколду уюштуруу комитетине берет жана аны сайтка жайгаштырат;

- видеофиксацияны колдонуу менен апелляцияга катышат;

- ар бир предмет боюнча рейтингдин негизинде жана Эл аралык олимпиадаларды уюштуруучулар тарабынан белгиленген квотага ылайык Эл аралык олимпиадага катышуу үчүн талапкерлерди аныктайт;

- Тандоонун жыйынтыктарын уюштуруу комитетине белгиленген форма боюнча жазуу түрүндө бекитүү үчүн берет;

- уюштуруу комитетине ар бир предмет боюнча аткарылган тапшырмалардын жыйынтыктары жөнүндө аналитикалык отчетту түзөт жана берет;

- Тандоонун ар бир этабын өткөрүү боюнча жол-жоболордун бузулушу аныкталган учурда катышуучуну дисквалификациялоо жөнүндө, Тандоонун жумушчу органдарынын катарынан бузуучуларды чыгаруу жана билим берүүнүн тийиштүү органына аларга карата тартиптик жаза чараларын колдонуу жөнүндө көрсөтмө берүү боюнча сунуштарды киргизет.

**11. Администраторлор**

11.1. Тандоонун III жана V этаптарында ар бир аудиторияга уюштуруу комитети жана Көз карандысыз уюм тарабынан администраторлор дайындалат (бул предмет боюнча же ага жакын предметтер боюнча адис эместер, мисалы, жождордун студенттери). Практикалык турга, эгерде зарылчылык болсо, техникалык адистер, жабдууларга жооптуу адамдар дайындалат.

11.2. Администраторлордун милдеттери:

- Тандоонун башталышына карата аудиторияларды даярдоо;

- катышуучуларда кийинки документтердин болуусун текшерүү: инсандыгын тастыктаган документ (жалпы билим берүүчү уюмдун администрациясы тарабынан тастыкталган фотосүрөтү бар, маалымкатты тиркөө менен паспорт же туулгандыгы тууралуу күбөлүк), Эл аралык олимпиадалардын (IMO, IBO, IOI, IPHO, ICHO) жана учурдагы жылдын Республикалык олимпиадасынын дипломунун көчүрмөсү, каттоо баракчасы;

- катышуучуларды аудиториялар боюнча каттоо баракчаларында көрсөтүлгөн жерлерге отургузуу;

- катышуучуларга ишинин титулдук баракчасын толтуруу боюнча көрсөтмө берүү;

- катышуучуларга керектүү материалды берүү;

- катышуучулардан аткарылган иштерди чогултуп алуу;

- катышуучулар тарабынан ишти аткаруу мөөнөтүн так сактоо боюнча көзөмөл жүргүзүү;

- аудиторияларда тартипти жана эрежелерди так сактоону камсыздоо, бузуулар аныкталган учурда бул Жобого ылайык аракет көрүү;

- зарыл учурларда медициналык тез жардам көрсөтүү үчүн шарттарды түзүү.

**12. Байкоочулар**

12.1. Тандоонун ар бир этабында уюштуруу комитети тарабынан тартылган педагогикалык коомчулуктун, коомдук жана Көз карандысыз уюмдардын, МККлардын арасынан байкоочулар катышышы керек, алар катышуучулар окуган жалпы билим берүүчү уюмдардын өкүлдөрү болбошу зарыл.

12.2. Байкоочулар Тандоону өткөрүүнүн бардык этаптарында аны уюштуруунун жана өткөрүүнүн ачык-айкындуулугун камсыздоо максатында Тандоонун жүрүшүнө байкоо жүргүзүшөт. Байкоочулар Тандоону өткөрүүнүн жүрүшүнө кийлигишүү укугу жок. Бекитилген талаптарды бузуу фактылары аныкталган учурда, байкоочулар уюштуруу комитетинин төрагасына арыз менен кайрылууга укуктуу.

**13. Апелляцияларды кароонун жол-жоболору**

13.1. III жана V этаптарда ар бир катышуучу жыйынтыктар жарыялангандан кийин, бир сааттын ичинде, апелляциялык комиссиянын төрагасынын атына аткарган ишине карата (I жана II этаптарда онлайн режимде) коюлган баллдарга макул болбогондугу жөнүндө арыз менен кайрылууга укуктуу. Катышуучулар арызында бааларды кайрадан карап чыгууну талап кылган тапшырмалардын номерлерин (иштердин түрлөрүн) көрсөтүшөт. Катышуучулар комиссияга өзүнүн гана иши боюнча апелляциялоого укуктуу.

13.2. Апелляциялык комиссиянын курамына жогорку окуу жайлардын окутуучулары жана жалпы билим берүүчү уюмдардын мугалимдери, Көз карандысыз уюмдардын өкүлдөрү, мурдагы жылдардын Эл аралык олимпиадаларынын катышуучулары кирет, ал эми зарыл учурда эл аралык эсперттер тартылышы мүмкүн.

13.3. Калыстар тобу коллегиялдык чечим боюнча жыйынтыктоочу баллдардын санын жогорку да, төмөнкү жакка да өзгөртүүгө укуктуу. Бул учурда III жана V этаптарда апелляцияны карап чыгуу протоколу түзүлөт, анда баллдардын өзгөрүлүшүнүн себеби көрсөтүлөт. Протоколго апелляциялык комиссиянын мүчөлөрү жана катышуучу кол коёт. Өзгөртүүлөр Тандоонун жыйынтыгынын жалпы протоколуна киргизилет.

13. 4. Тандоонун III жана V этаптарында катышуучулар апелляциялык комиссиянын көрсөтмөсү боюнча адепсиз жүрүм-турум үчүн уюштуруу комитети тарабынан дисквалификацияланат.

**14. Тандоонун жыйынтыгын чыгаруу**

14.1. Катышуучулардын I жана II этаптарындагы жазуу түрүндөгү иштери электрондук түрдө, сайтта үч айдын ичинде сакталат.

14.2. Катышуучулардын III жана V этаптарындагы жазуу түрүндөгү иштери калыстар тобунун мүчөлөрүнө берилет жана текшерилет (катышуучунун ишиндеги бардык жазууларды калыстар тобунун мүчөлөрү кызыл түстөгү сыя менен аткарышат). Жазуу түрүндөгү иштер уюштуруу комитетине өткөрүлөт жана атайын бөлүнгөн имаратта үч айдын ичинде сакталат.

14.3. Аткарылган иштерди баалоо белгиленген критерийлерге ылайык баллдар менен өлчөнөт. Калыстар тобунун төрагасы калыстар тобунун мүчөлөрү менен биргеликте текшерилген иштердин акыркы жыйынтыктарын (баллдарын) бекитет.

Катышуучунун иши үчүн жыйынтыктоочу балл калыстар тобунун ар бир мүчөсү койгон баллдардын суммасы боюнча аныкталат. Талаш-тартыштар пайда болгон учурда акыркы чечим калыстар тобунун мүчөлөрү тарабынан добуш берүү жолу аркылуу кабыл алынат.

14.4. III жана V этаптарда катышуучулардын жыйынтыктоочу баллдары калыстар тобунун протоколуна киргизилет, ага төрага, калыстар тобунун мүчөлөрү жана катчы кол коёт, ал сайтка жайгаштырылат.

**15. Тандоону өткөрүү боюнча жалпы жоболор**

15.1. Бардык предметтер боюнча Тандоонун III жана V этаптары 2 же 3 турдан турат, эки (үч) күндүн ичинде өткөрүлөт.

15.2. Тандоонун башталышына чейин катышуучулар бул Жобонун талаптары, өткөрүүнүн эрежелери жана шарттары, иштерди аткарууга карата талаптар жана тапшырмаларды баалоо боюнча критерийлер менен таанышышат.

15.3. III жана V этаптарда катышуучулар Тандоону өткөрүү үчүн имараттын ичине тийиштүү документтери болгон учурда, уюштуруу комитети бекиткен тизмеге ылайык киргизилет.

15.4. Иш алып баруу башталганга чейин окутулган администраторлор катышуучуларга титулдук баракчаны толтуруу боюнча көрсөтмө беришет.

15.5. Катышуучу III жана V этаптарда титулдук баракчаны талаптарга ылайык толтурат.

15.6. Катышуучунун инсандыгын билдирүүчү иштин башка баракчаларындагы маалыматка жол берилбейт.

15.7. III жана V этаптардагы физика, химия жана биология боюнча практикалык тур керектүү жабдуулар менен жабдылган аудиторияларда өткөрүлүшү зарыл. Информатика боюнча Тандоо жеке компьютерлерди колдонуу менен өткөрүлүшү керек.

15.8. III жана V этаптардагы практикалык турду өткөрүү күнү администратор ар бир катышуучуга аудиторияга кирерде катышуучунун фамилиясын алмаштырган коду менен жеке бейджди берет. Код ыйгаруу Тандоонун экинчи турун өткөрүү күнү жүргүзүлөт.

15.9. Администратор турдун башталышы жана аягына чыгышы боюнча убакытты жарыялайт, андан кийин аны доскага жазат.

15.10. Тандоонун бардык этаптарындагы тапшырмаларды аткаруу үчүн 4 астрономиялык сааттан кем эмес убакыт бөлүнөт. Иш алып баруу аягына чыкканга чейин 30, 15 жана 5 мүнөт мурда администратор катышуучуларга ишти аткаруунун аягына чейин канча убакыт калганын билдирет. Белгиленген убакыт аягына чыккандан кийин катышуучулар иш алып барууну токтотушат. Администратор окуучулардын иштерин жана черновиктерин чогултат.

**16. Тандоо турунун жыйынтыгын чыгаруу жана сыйлоо**

16.1. III жана V этаптардагы катышуучулардын жазуу түрүндөгү иштери калыстар тобунун мүчөлөрүнө код ыйгарылган түрдө берилет жана байкоочунун катышуусу менен текшерилет (катышуучунун ишиндеги бардык жазууларды калыстар тобунун мүчөлөрү кызыл түстөгү сыя менен аткарышат). I жана II этаптарда текшерилген жазуу түрүндөгү иштер сайтта сакталат. III жана V этаптарда текшерилген иштер уюштуруу комитетине сактоо үчүн өткөрүлөт, ошондой эле сайтка жайгаштырылат.

16.2. Аткарылган тапшырмаларга карата баалоо белгиленген критерийлерге ылайык баллдар боюнча өлчөнөт. Калыстар тобунун төрагасы жана калыстар тобунун мүчөлөрү текшерилген иштердин акыркы жыйынтыктарын (баллдарды) байкоочулардын көзүнчө протоколго өз кол тамгасын коюу менен тастыктайт.

16.3. Ар бир предмет боюнча жыйынтыктар катышуучуларга маалымдоо үчүн Тандоонун ар бир этабын өткөргөн күнү сайтка жайгаштырылат.

16.4. Практикалык/жазуу түрүндөгү/оозеки турлар критерийлерге ылайык бааланат жана катышуучунун коду боюнча каттоодон өтөт.

16.5. Тандоонун жыйынтыктары апелляциялык комиссиянын жумушу аягына чыккандан кийин, катышуучулардын эки турда алган баллдарынын суммасы боюнча чыгарылат. Тандоонун бардык этаптары боюнча жыйынтыкталган ведомостко кийинки маалымат киргизилет: катышуучунун фамилиясы жана аты, классы, мектеби, предмети, ишти жазуу тили, баллдары жана Тандоодо ээлеген орду.

16.6. Тандоодо катышуучу ээлеген орунду аныктоо катышуучу алган баллдардын рейтингинин негизинде жүргүзүлөт.

16.7. Жеңүүчүлөр (катышуучулардын жалпы санынан 10%) жана байге алуучулар (катышуучулардын жалпы санынан 2-орунга 12%, 3-орунга 18%) бардык этаптарда Тандоонун тийиштүү этаптарын уюштурган тараптардын дипломдору менен сыйланат.

16.8. Жеңүүчүлөргө, байге алуучуларга жана катышуучуларга байге берүү жана сыйлыктарды тапшыруу аземи жергиликтүү өз алдынча башкаруу органдары, демөөрчүлөр ж.б. тарабынан Тандоонун бардык этаптарында жүргүзүлүшү мүмкүн.

16.9. Билим берүүнү башкаруу органдары калыстар тобунун, уюштуруу комитетинин эң активдүү мүчөлөрүн, ошондой эле мугалимдерди (тренерлерди), Тандоонун II, III жана V этаптарында байгелүү орундарды ээлеген катышуучуларды ведомстволук сыйлыкка сунушташат.

**17. Катышуучуларды даярдоо**

17.1. Тандоого жана Эл аралык олимпиадага катышуучуларды даярдоо үчүн методикалык комиссия түзүлөт. Анын курамына жогорку окуу жайлардын окутуучулары, жалпы билим берүүчү уюмдардын мугалимдери, тренерлер, Эл аралык олимпиадаларга даярдоо боюнча тажрыйбага ээ болгон Көз карандысыз уюмдар, мурдагы жылдардагы Эл аралык олимпиадаларда байге алуучулар кирет.

17.2 Предметтер боюнча методикалык комиссиянын функциялары:

- Тандоого жана Эл аралык олимпиадага даярдоо үчүн адабияттын жана тематикалык материалдардын тизмесин түзүшөт;

- Эл аралык олимпиадалар жөнүндө маалыматты, видео сабактарды, башка өлкөлөрдүн аймактык, шаардык жана республикалык олимпиадалардын тапшырмалары менен чыгарылышын камтыган чет өлкөлүк сайттардын шилтемелерин сайтка жайгаштырышат;

- керектүү бөлүмдөрдү камтыган материалдарды жарыялайт жана жаңылайт;

- Тандоонун бардык этаптарында катышуучулар үчүн консультацияларды жүргүзүшөт;

- Тандоого жана Эл аралык олимпиадаларга даярдоо үчүн даярдоо курстарын жана жыйындарды өткөрөт;

- Тандоого жана Эл аралык олимпиадаларга катышуу максатында окуучуларга даярдоо курстарын акы төлөөнүн негизинде өткөрүүгө жол берилет. Акы төлөө окуучулардын ата-энесинин макулдугу боюнча ыктыярдуу негизде гана жүргүзүлөт;

- Тандоодо жогорку көрсөткүчтөргө ээ болгон, бирок акы төлөө мүмкүнчүлүгү жок катышуучуларды акысыз негизде даярдоого;

- Эл аралык олимпиадаларга катышуу үчүн тандалган окуучуларды акысыз негизде даярдоого;

- Тандоонун катышуучулары менен орто аралык таймаштарды өткөрүүгө.

**18. Тандоону каржылоо**

18.1. V этапта катышуучулардын жашаган жерин жана тамактануусун каржылоо Республикалык уюштуруу комитети тарабынан жүргүзүлөт, билим берүүнү башкаруунун мамлекеттик органдары, жергиликтүү өз алдынча башкаруу органдары, донорлор жана Көз карандысыз уюмдар тартылышы мүмкүн.